**ELŐTERJESZTÉS**

**Szombathely Megyei Jogú Város Közgyűlésének**

**2022. március 31-ei rendes ülésére**

**Javaslat a magyar önkormányzatiság helyreállítása, és a minőségi**

**közszolgáltatások biztosítása érdekében szükséges, a Magyar Önkormányzatok Szövetsége által 2022. március 16. napján megfogalmazott legfontosabb lépésekről szóló 10 pontos döntés elfogadására**

**Az 1990-ben alakult Magyar Önkormányzatok Szövetsége - melynek Szombathely Megyei Jogú Város Önkormányzata 2020. novembere óta tagja - célja a magyar önkormányzati érdekek képviselete, megjelenítése és védelme.**

A 2022. tavaszi országgyűlési választásokat követően mindenképpen új kormány alakul. A Magyar Önkormányzatok Szövetsége szerint az új kormány és a magyar önkormányzati rendszer valamennyi szereplője között újfajta együttműködésre, párbeszédre van szükség ahhoz, hogy a hazánk polgárainak életminőségét meghatározó feltételeket, a lakosságot kiszolgáló szolgáltatásokat, ellátásokat, az infrastruktúrát korunk elvárásaihoz igazítsuk, tovább fejlesszük és hatékony lépéseket tegyünk a térségi egyenlőtlenségek csökkentéséért, valamint az elmaradott települési viszonyok felszámolásáért.

Ezért a Magyar Önkormányzatok Szövetsége, mint a lakosság számarányosan legnagyobb

önkormányzati szakmai és érdekvédelmi szövetsége, az alábbi pontokba szedve fogalmazta meg azokat az elengedhetetlen lépéseket, melyek visszaadják falvainknak, városainknak, fővárosunknak a lépésről lépésre elvont mozgásterét, pénzügyi és településfejlesztési kérdésekben a döntési szabadságát és önállóságát.

A Magyar Önkormányzati Szövetség eljuttatja javaslatait a hazai önkormányzati érdekszövetségeknek és az országgyűlési választásokon induló miniszterelnök jelölteknek is azzal a céllal, hogy párbeszéd folytatására kerüljön sor a választásokat követően elengedhetetlenül szükséges azonnali intézkedésekről, majd pedig a helyi önkormányzatiság megerősítésének jogalkotási-szabályozási lépéseiről.

A szükséges lépéseket Magyar Önkormányzatok Szövetsége a 2022. március 16-i ülésén alábbi 10 pontban fogalmazta meg:

1. Az új országgyűlésnek az önkormányzatokkal egyeztetett határozatban kell megerősítenie a *Helyi Önkormányzatok Európai Chartájának* rendelkezéseit, elismerni a helyi önkormányzatokat, mint a demokrácia egyik alapintézményét, a helyi közügyekben való elsődleges kompetenciájukat. Újra alapjogként kell elismerni települések önkormányzáshoz való jogát. Biztosítani kell az önkormányzatok pénzügyi önállóságát és feladataikhoz mérten kell megteremteni települések önfenntartó képességének alapjait.
2. Az új kormány az önkormányzatokat, az önkormányzatok szakmai és érdekvédelmi

szövetségeit fontos partnernek tekinti, intézményesíti és jogszabályba foglalja a rendszeres és tényleges egyeztetési kötelezettségét.

1. Garantálni kell az önkormányzatok szervezetalakítási és társulási szabadságát. A kormány és az önkormányzatok közös célja a minőségi közszolgáltatások biztosítása. Ezért támogatni, sőt a helyi adottságok figyelembevételével, az önkormányzati feladatok magas színvonalú ellátása érdekében ösztönözni kell a közös, térségi társulási formában történő feladatellátást.
2. Az első kormányzati intézkedések között döntést kell hozni a kormány által korábban

központosított, elvont feladatok és hatáskörök (így pl. az oktatási intézmények fenntartása, építéshatósági, gyámügyi feladatok stb.) felülvizsgálatáról és visszaadásáról, valamint az ezekhez kapcsolódó igazgatási szakemberek, tulajdonosi jogosítványok, eszközök és pénzügyi források biztosításáról.

1. A 2022-es költségvetés önkormányzatokat érintő törvényi szabályozása felülvizsgálatának és korrekciójának az új kormány megalakulását követően, két hónapon belül meg kell történnie. Ennek részeként dönteni kell a szolidaritási hozzájárulás jelenlegi szabályozásának átalakításáról, a vészhelyzetre hivatkozva eltörölt helyi iparűzési adó bevételkiesés teljes körű kárpótlásáról és a 2020-ban elvont gépjárműadó visszaadásáról.
2. A 2023. évi költségvetés és a költségvetést érintő jogszabályok előkészítésébe az új kormány már vonja be az önkormányzati érdekszövetségeket. A törvényjavaslatok benyújtását megelőzően biztosítani kell a párbeszédhez szükséges szakmai információkat, melyek lehetőséget teremtenek a megalapozott egyeztetésekre és az önkormányzati javaslatok figyelembevételére.
3. A következő költségvetési év tervezésével együtt - az átláthatóság, és kiszámíthatóság jegyében - kell megtenni az új helyi feladatokat hosszútávon, fenntartható módon finanszírozó forrásmegosztási és állami hozzájárulási rendszerrel összefüggő jogalkotói lépéseket.
4. A nemzeti felzárkóztatási és fejlesztési célok meghatározásába, valamint az uniós helyreállítási alapok hatékony és transzparens felhasználásába be kell bevonni az önkormányzatokat, a gazdasági és civil- közösségi szereplőket.
5. Az új kormánynak - az érdekképviseletekkel egyeztetve - fenntartható és értékálló

bérrendezést kell végrehajtania, mellyel elismeri az önkormányzati dolgozók munkáját és visszaadja a közigazgatási szakma becsületét az állami és az önkormányzati hivatalokban.

1. A helyi önkormányzati rendszer továbbfejlesztéséhez és a kormányzati szintű párbeszédhez szükséges szakmai háttér feltételeit is biztosítani kell. A kormány vállaljon felelősséget arra, hogy az országos önkormányzati szövetségekkel közös irányítású szakmai előkészítő, információs és fejlesztő szervezetet hoz létre és hozzájárul annak a működéséhez.

Kérem a Tisztelt Közgyűlést, hogy a Magyar Önkormányzatok Szövetsége kormányzati intézkedési javaslatait támogatni és a határozati javaslatot elfogadni szíveskedjék.

**Szombathely, 2022. március 24.**

**/:Dr. Nemény András:/**

**Határozati javaslat**

**…./2022. (III.31.) Kgy. sz. határozata**

Szombathely Megyei Jogú Város Önkormányzata a magyar önkormányzatiság helyreállítása, és a minőségi közszolgáltatások biztosítása érdekében a Magyar Önkormányzatok Szövetsége által 2022. március 16. napján megfogalmazott legfontosabb lépésekről szóló 10 pontos döntésével egyetért, azt a 2022. április 3-ai választást követően felálló új kormánynak megvalósításra javasolja, és az ebben való közreműködését felajánlja.

**Felelős:** Dr. Nemény András polgármester

(a végrehajtás előkészítéséért:

Dr. Kovács Előd, a Polgármesteri Kabinet vezetője)

**Határidő:** azonnal